text: EliteVejle skal på jagt efter ny frontfigur
  16 januar 2016 kl. 07.09
  Efter syv år i spidsen for eliteidrætten i Vejle Kommune trækker Per Olesen sig som formand for EliteVejle med udgangen af februar
  Efter syv år som formand for EliteVejle stopper Per Olesen med udgangen af februar måned.
  - Jeg har været med i EliteVejle, siden vi stiftede rådet i 2009, og haft mange spændende oplevelser undervejs. Vi skal nu i gang med en ny strategiproces, og jeg finder det mest rigtigt, at en ny formand får mulighed for at påvirke processen og give sine visioner til, hvorledes den fremtidige strategi skal være, siger den afgående formand Per Olesen.
  Den 47-årige Per Olesen sidder i byrådet i Vejle Kommune for Venstre, ligesom han har sæde i byens omstridte havneudvalg sideløbende med jobbet som direktør for Nordfyns Erhverv og Turisme og et virke som håndbolddommer på eliteplan.
  - Jeg tog beslutningen for et års tiden siden, men ville gerne være med til at arrangere det succesfyldte EM i parabordtennis, som jeg ikke skal lægge skjul på har været ”mit lille barn”, siger Per Olesen i en pressemeddelelse.
  